
IV. volebné obdobie



Návrh

Zákon

z .......... 2008,

ktorým sa mení zákon Národnej rady Slovenskej republiky
č. 350/1996 Z. z. o rokovacom poriadku Národnej rady Slovenskej republiky
v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., zákona č. 320/2005 Z. z., zákona č. 261/2006 a zákona č. 199/2007 Z. z. sa mení takto:
	

1. V § 24 odsek 1 znie:
	„(1) Národná rada na začiatku každej schôdze prerokuje návrh programu schôdze navrhnutý predsedom národnej rady a o jeho schválení rozhoduje hlasovaním. Predseda národnej rady navrhne program schôdze tak, aby obsahoval všetky návrhy zákonov, ktoré spĺňajú náležitosti podľa § 67 až 70 a boli doručené v lehote podľa § 72 ods. 1 a všetky návrhy uznesení, ktoré boli doručené v lehote podľa § 25. Národná rada môže pri prerokúvaní návrhu programu schôdze na návrh poslanca navrhnutý program doplniť alebo zmeniť, pričom vypustenie bodu z návrhu programu schôdze je možné len so súhlasom prekladateľa. V bode programu schôdze národnej rady, ktorý sa týka disciplinárneho konania, trestného stíhania alebo disciplinárneho stíhania a vzatia do väzby, sa mená poslancov, proti ktorým sa konanie vedie, neuvádzajú.“.

2. V § 24 odsek 5 znie:
	„(5) Národná rada môže na návrh aspoň troch poslaneckých klubov aj počas schôdze národnej rady hlasovaním bez rozpravy zaradiť nový bod programu schôdze. Národná rada môže na návrh aspoň troch poslaneckých klubov so súhlasom predkladateľa aj počas schôdze národnej rady hlasovaním bez rozpravy vypustiť schválený bod jej programu.“.

Čl. II

Tento zákon nadobúda účinnosť dňom vyhlásenia.

Dôvodová správa

A. Všeobecná časť
	Cieľom návrhu zákonu je zabezpečiť skutočnú demokratickú a slobodnú diskusiu v Národnej rade Slovenskej republiky. Takáto diskusia je samotným zmyslom parlamentarizmu.
	V súčasnej politickej praxi takáto diskusia nie je zabezpečená. Opakuje sa situácia, kedy poslanci NR SR predkladajú na rokovanie NR SR návrhy zákonov alebo uznesení, ale nedôjde k skutočnému prerokovaniu týchto návrhov. Zmarenie prerokovania prebieha tak, že predseda NR SR nezaradí návrhy opozičných poslancov do programu schôdze alebo na návrh poslanca vládnej koalície parlamentná väčšina vládnej koalície hlasovaním vyradí návrh z programu schôdze.
	V nedávnej minulosti predseda NR SR nezaradil do programu schôdze návrh poslancov Vladimíra Palka a Pavla Minárika na vyhlásenie referenda o Lisabonskej zmluve a následne parlamentná väčšina hlasovala proti návrhu predkladateľov zaradiť tento bod do programu schôdze.
	Ďalším príkladom bolo vyradenie návrhu skupiny poslancov na novelizáciu zákona o umelom prerušení tehotenstva. Tento bod bol už dvakrát na návrh poslanca vládnej koalície hlasovaním vyradený z programu schôdze. 
	Zvlášť v prípade návrhov zákonov je doterajšia prax v rozpore s ústavným právom poslancov vyvíjať zákonodarnú iniciatívu a podávať návrhy na vyhlásenia referenda.
          	Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.


Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1. 	Návrh zákona nemá vplyv na výdavky z verejných financií. 

2.	Návrh zákona nemá finančný dopad na obyvateľov a hospodárenie podnikateľskej sféry a iných právnických osôb.

3.	Návrh zákona nemá mať vplyv na životné prostredie.

4.	Návrh  zákona nemá vplyv na zamestnanosť.

5.	Návrh zákona nemá vplyv na podnikateľské prostredie.




Doložka zlučiteľnosti právneho predpisu
s právom Európskych spoločenstiev a právom Európskej únie

1.        Predkladateľ právneho predpisu: 
	Poslanci Národnej rady Slovenskej republiky Vladimír Palko, Pavol Minárik 
           a Rudolf Bauer. 
	
2.        Názov právneho predpisu:	
Návrh zákona, ktorým sa mení zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

3.	Problematika návrhu právneho predpisu:
1. nie je upravená v práve Európskych spoločenstiev: 	- primárnom,
										- sekundárnom,
1. nie je upravená v práve Európskej únie:			- primárnom
										- sekundárnom,
1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.


B. Osobitná časť

K článku I:
K bodu 1:
Upravuje sa v súlade s čl. 87 ods. 1 Ústavy SR povinnosť predsedu národnej rady zaradiť do návrhu programu schôdze všetky návrhy zákonov, ktoré boli predložené v lehote stanovenej v § 72 ods. 1 a ktoré spĺňajú náležitosti stanovené v § 67 až 70 a zároveň v súlade s čl. 86 a 96 ods. 1 Ústavy SR zaradiť do návrhu programu schôdze všetky návrhy uznesení, ktoré boli .
Zároveň sa v súlade s citovanými ustanoveniami Ústavy SR umožňuje vypustiť návrh zákona a návrh uznesenia s návrhu programu schôdze, len so súhlasom predkladateľa.

K bodu 2:
Upravuje sa v súlade s citovanými ustanoveniami Ústavy SR možnosť vypustiť bod zo schváleného programu schôdze národnej rady len so súhlasom predkladateľa. 


K článku II:
Účinnosť sa navrhuje ustanoviť dňom vyhlásenia.



